VSL sklep I Cpg 66/2012
Datum: 2012-02-16T01:00:00.000+01:00
ecli: ECLI:SI:VSLJ:2012:I.CPG.66.2012
sodisce: Višje sodišče v Ljubljani
oddelek: Gospodarski oddelek
institut: nedovoljena pritožba - pravni interes za pritožbo - začetek postopka zaradi insolventnosti - dovoljenost izdaje sklepa o izvršbi ali zavarovanju
jedro: Pritožbeni interes je predpostavka za dovoljenost pritožbe. Ta mora obstajati tako ob vložitvi pritožbe kot v celotnem pritožbenem postopku in ob odločanju o pritožbi.
zveza: ZPP člen 343, 343/4.
    		  ZFPPIPP člen 131, 131/1.
    		  ZIZ člen 258.

## Jedro

Pritožbeni interes je predpostavka za dovoljenost pritožbe. Ta mora obstajati tako ob vložitvi pritožbe kot v celotnem pritožbenem postopku in ob odločanju o pritožbi.

## Izrek

I. Pritožba se zavrže.

## Obrazložitev

1. Sodišče prve stopnje je zavrnilo predlog upnika za zavarovanje denarne terjatve proti dolžniku s predhodno odredbo. Svojo odločitev je oprlo na presojo, da nevarnosti za kasnejšo uveljavitev terjatve iz 257. člena ZIZ, ki je ena od predpostavk za izdajo predhodne odredbe, upnik ni verjetno izkazal. 2. Proti temu sklepu je upnik dne 02. 12. 2011 vložil pravočasno pritožbo, na katero dolžnik ni odgovoril. 3. Upnik za pritožbo nima pravnega interesa.

4. Iz vsakomur dostopnih internetnih strani AJPESA je razvidno, da se je dne 08. 12. 2011 pri Okrožnem sodišču v Ljubljani pod opr. št. St 2543/2011 začel stečajni postopek. Po določilu prvega odstavka 131. člena Zakona o finančnem poslovanju, postopkih zaradi insolventnosti in prisilnem prenehanju (ZFPPIPP) po začetku postopka zaradi insolventnosti proti insolventnemu dolžniku ni dovoljeno izdati sklepa o izvršbi ali zavarovanju. To pomeni, da tudi če bi pritožbeno sodišče razveljavilo izpodbijani sklep in bi zadevo vrnilo sodišču prve stopnje v nov postopek, upnik od 08. 12. 2011 proti dolžniku ne more več izposlovati predhodne odredbe. Iz tega sledi, da za pritožbo nima pravnega interesa. Pritožbeni interes je namreč predpostavka za dovoljenost pritožbe. Ta mora obstajati tako ob vložitvi pritožbe kot v celotnem pritožbenem postopku in ob odločanju o pritožbi (Jan Zobec in ostali, Pravdni postopek s komentarjem, tretja knjiga, GV, 2009, stran 361).